Professor Dago Antov pälvis raudteeohutusalase tegevuse eest tänumeene „Kuldne tõkkepuu 2016“
Tallinna tehnikaülikooli transpordiplaneerimise professor Dago Antovit auhinnati Operation Lifesaver Estonia (OLE) tänumeenega „Kuldne tõkkepuu 2016“ silmapaistva tegevuse eest raudteeohutuse alal.
Kuldne tõkkepuu on OLE tänumeene, mis antakse igal aastal välja isikule või organisatsioonile, kelle põhitegevus ei ole seotud raudteega, kuid kelle panus möödunud aastal aitas enim kaasa raudteeohutusalase tegevuse arengule Eestis.
„Professor Dago Antov on ohutu liikluskeskkonna kujundamise vaieldamatu ekspert Eestis. Tema mõtteid kuulatakse ja arvamusega arvestatakse,“ öeldi tänusündmusel auhinda üle andes. „Tema loengud on inspireerinud nii tudengeid kui ka riigiametnikke. Ta kutsub üles liikluskeskkonna kujundamisel arvestama erinevate aspektidega, mis aitaksid luua selgemat ja turvalisemat keskkonda ning parandada meie liikluskultuuri.“
Professor Antovi sõnul on iga tunnustus selle saajale tähtis, kuid Kuldse tõkkepuu tänumeene laureaadiks valimine tuli talle siiski üllatusena. „Olen kogu oma töise tegevuse vältel pidanud just transpordisüsteemi ohutust üheks kõige tähtsamaks valdkonnaks ja kui oleme koostööd tehes kasvõi ühe inimelu päästa suutnud, siis see on minu jaoks suur asi!“ lisab ta.